Document ID: 32010D0760

A BIZOTTSÁG HATÁROZATA
(2010. december 6.)
a 2010 tavaszán Magyarországon bekövetkezett árvíz károsultjainak ingyenesen szétosztandó vagy rendelkezésére bocsátandó árucikkek vámmentes behozataláról
(az értesítés a C(2010) 8482. számú dokumentummal történt)
(Csak a magyar nyelvű szöveg hiteles)
(2010/760/EU)
AZ EURÓPAI BIZOTTSÁG,
tekintettel az Európai Unió működéséről szóló szerződésre,
tekintettel a vámmentességek közösségi rendszerének létrehozásáról szóló, 2009. november 16-i 1186/2009/EK tanácsi rendeletre (1) és különösen annak 76. cikkére,
tekintettel Magyarország kormányának 2010. június 2-i kérelmére, amely a 2010 tavaszán Magyarországon bekövetkezett árvíz károsultjai számára ingyenesen rendelkezésre bocsátandó árucikkek vámmentes behozatalának lehetővé tételére vonatkozott,
mivel:
(1)
Az árvíz az 1186/2009/EK rendelet XVII. fejezetének C. pontja értelmében katasztrófának minősül, ezért indokolt engedélyezni az említett 1186/2009/EK rendelet 74-80. cikkében foglalt feltételeknek megfelelő árucikkek behozatali vám alóli mentességét.
(2)
Annak érdekében, hogy a Bizottság értesüljön a vámmentesen importált árucikkek felhasználásáról, elő kell írni, hogy Magyarország kormánya adjon tájékoztatást azon intézkedéseiről, amelyeket a vámmentesen importált árucikkeknek a meghatározottól eltérő célra történő felhasználásának megakadályozására hozott.
(3)
A Bizottságot ezenkívül tájékoztatni kell a behozatalok mennyiségéről és jellegéről is.
(4)
A Bizottság az 1186/2009/EK rendelet 76. cikkében foglaltaknak megfelelően konzultált a többi tagállammal,
ELFOGADTA EZT A HATÁROZATOT:
1. cikk
(1) Az 1186/2009/EK rendelet 2. cikke (1) bekezdésének a) pontja szerinti behozatali vámoktól mentesen importálhatók Magyarországra azok az árucikkek, amelyeket állami szervek vagy az illetékes magyar hatóságok által jóváhagyott szervezetek szabad forgalomba bocsátás céljából hoznak be a 2010 tavaszán Magyarországon bekövetkezett árvíz károsultjai közötti ingyenes szétosztás céljából vagy azért, hogy azokat a károsultak rendelkezésére bocsássák, miközben ezen árucikkek a szóban forgó szervezetek tulajdonában maradnak.
(2) A katasztrófaelhárító szervezetek által szabad forgalomba bocsátás céljából behozott, a tevékenységük ellátásának idején szükséges árucikkekre szintén vonatkozik a vámmentesség.
2. cikk
Magyarország kormánya legkésőbb 2011. január 31-ig tájékoztatja a Bizottságot az 1. cikk (1) bekezdésében említett jóváhagyott szervezetek jegyzékéről.
3. cikk
Magyarország kormánya legkésőbb 2011. január 31-ig tájékoztatja a Bizottságot az 1. cikk értelmében vámmentesen behozott árucikkek átfogó kategóriánkénti jellegéről és mennyiségéről.
4. cikk
Magyarország kormánya legkésőbb 2011. január 31-ig tájékoztatja a Bizottságot azon intézkedésekről, amelyeket az 1186/2009/EK rendelet 78., 79. és 80. cikkének való megfelelés biztosítása érdekében hoz.
5. cikk
E határozat 1. cikke a 2010. május 1. és legkésőbb 2010. december 31. közötti behozatalokra vonatkozik.
6. cikk
E határozatnak a Magyar Köztársaság a címzettje.
Kelt Brüsszelben, 2010. december 6-án.

Labels: 11
5
20
3
18
15